Source: https://www2.deloitte.com/hu/hu/pages/jog/articles/legal-hirlevelek/jogorvoslati-lehetoseg-lezart-adohatosagi-ugyekben.html
Timestamp: 2019-02-20 09:33:44+00:00

Document:
Jogorvoslati lehetőség lezárt ügyekben | Deloitte Magyarország
Nem várt jogorvoslati lehetőség jogerősen lezárt adóhatósági ügyekben
Egyre több adóhatósági ügyben derül ki, hogy az adóhatóság formai hibával adott ki határozatokat a vállalkozásokkal szemben.
Az ilyen határozatokról a Kúria egy közelmúltbeli döntésében kimondta, hogy semmisek. Bizonytalan, hogy hány ügyet érinthet a Kúria döntése, de a Kúria jogértelmezése feltehetőleg jelentős számú jogerős határozat jogszerűségét kérdőjelezi meg, ami a vállalkozásoknál jelentős adómegtakarítást is eredményezhet. Jelen rendkívüli hírlevelünkben a Kúria döntéséből eredő jogorvoslati lehetőségekre szeretnénk felhívni az ügyfeleink figyelmét.
A Kúria döntésének értelmében semmisnek kell tekinteni az adóhatóság határozatát, ha a határozatot nem a törvényes formai és hatásköri szabályok betartásával hozták meg. A Kúria álláspontja szerint ezekben az ügyekben meg kell ismételni a döntéshozatalt. A döntés feltehetőleg jelentős számú adóhatósági ügyet érint, és nagy összegű megtakarítást tehet lehetővé a vállalkozások jogerősen lezárt adóügyeiben. Megtakarítás azáltal érthető el, hogy az adóhatóságnak az új döntés meghozatalakor figyelemmel kell lennie az adómegállapítási jog elévülésére vonatkozó öt éves időkorlátra, ami sok esetben azt eredményezi, hogy az adóhatóság a vállalkozással szemben már nem vagy csak részben tud adókötelezettséget megállapítani.
Ugyan az adóhatóságnak nincs hivatalosan kommunikált álláspontja arról, hogy a semmisség miatt megismételt döntések esetében miként érvényesül az elévülési időkorlát, az adóeljárási szabályokból leginkább a fenti jogértelmezés következik.
Azt, hogy a jogerősen lezárt ügyeket milyen módon lehet újra vitássá tenni, a konkrét ügyek ismeretében lehet megítélni.
A Kúria döntésével megnyíló jogorvoslati lehetőségek csak záros határidőn belül vehetők igénybe, ezért azon ügyfeleinknek, akikkel szemben az adóhatóság a közelmúltban nagyobb összegű adókötelezettséget állapított meg, egyeztetést javaslunk a szakértőinkkel a rendelkezésre álló jogorvoslati lehetőségek hatékony kihasználása érdekében.

References: Kúria 
 Kúria 
 Kúria 
 Kúria 
 Kúria 
 Kúria 
 Kúria